Iron Sky -franchise laajenee Kiinan markkinoille.

Suomalainen Iron Sky Universe ja kiinalainen Shangdong Jiabo Culture Development yhteistuottavat Timo Vuorensolan ohjaaman Iron Sky: The Ark -elokuvan, jonka kuvausten on määrä alkaa ensi vuonna Kiinassa. Elokuva on kolmas Iron Sky ja teattereihin sen on määrä tulla vuonna 2018. Elokuvan budjettia ei ole julkistettu, mutta se tulee olemaan suurempi kuin aikaisempien Iron Sky -elokuvien.

Elokuvan suomalainen tuottaja on Tero Kaukomaa ja kiinalainen tuottaja Max Wang, joka kirjoitti Iron Sky: The Ark:n alkuperäiskäsikirjoituksen ja jonka edellinen elokuva - Jean-Jacques Annaudin (Vihollinen porteilla, Ruusun nimi) Wolf Totem (2015) - tuotti Kiinassa yli 110 miljoonaa dollaria.

– Kiinan elokuvamarkkinat ohittavat muutaman vuoden sisällä Pohjois-Amerikan joten uskomme, että hyppäämme junaan oikealla hetkellä, elokuvan suomalainen tuottaja Tero Kaukomaa sanoo.

– Tämä sopimus antaa melkoisen ruiskeen Iron Sky -franchiselle, jonka uskomme olevan yksi Suomen suurimpia viihdealan vientituotteita tulevaisuudessa.

Myös ohjaaja Timo Vuorensola on innoissaan mahdollisuudesta työskennellä Kiinan markkinoilla.

– Käsikirjoitus on loistava ja sopii Iron Sky:n henkeen kuin nakutettu. Odotan innolla tuotannon käynnistymistä.

– Tieteiselokuvat menestyvät Kiinan markkinoilla todella hyvin ja Iron Sky: The Ark tuo kiinalaisen tarinan ja kansainvälisen luokan teknologian yhteen ennennäkemättömällä tavalla, toteaa kanadalaisen Longevity Intl. Enterprisesin toimitusjohtaja May He, joka on tuonut elokuvamaailman huippunimiä Kiinan markkinoille jo pitkään.

Iron Sky -kuunatsitrilogian toinen osa Iron Sky The Coming Race on jälkityövaiheessa ja leffan lanseerausta rakennetaan syksylle 2017.